Tesourie gaan beheer neem van SALArgieffoto Die minister in die Presidensie, Jeff Radebe, het vandag aangekondig dat die nasionale tesourie gaan beheer neem van Suid-Afrikaanse Lugdiens (SAL). Radebe het die aankondiging ŉ dag na die kabinet se tweeweeklikse vergadering in Pretoria gemaak. Radebe het gesê dat die SAL oorgeplaas word van die departement van openbare ondernemings na die nasionale tesourie. Hy het bygevoeg dat die kabinet bekommerd is oor hoe sommige maatskappye in staatsbesit presteer. Hy het die SAL, die Suid-Afrikaanse Poskantoor en die kragvoorsiener Eskom uitgelig as maatskappye wat almal ŉ kritiese rol speel in die land se ekonomie. “President [Jacob Zuma] het adjunk-president Cyril Ramahosa aangestel om ŉ oog te hou oor die omkeerstrategie van [hierdie] drie maatskappye wat in staatsbesit is,” aldus Radebe. Hy het ook gesê die vordering in hierdie verband sal noukeurig deur die presidensie gemonitor word. Dit kom nadat die tesourie aangedui het daar sal nie meer enige finansiële inspuitings in die SAL wees nie. Die SAL het glo tot Maart om ŉ suksesvolle plan wat die redery se winsgewendheid sal herstel, in werking te stel. Lees meer hier.